Bratislava 17. februára (TASR) - Širokú verejnosť a milovníkov histórie pozýva Slovenská spoločnosť sprievodcov cestovného ruchu (SSSCR) na prehliadku zaujímavostí v 14 slovenských mestách, ktoré si v jeden deň, v sobotu 23. februára pripomenú Svetový deň sprievodcov. Účastníkov prehliadok bude sprevádzať viac ako 50 sprievodcov. Budú pripravení kvalifikovane informovať o pozoruhodných kultúrnych pamiatkach, popularizovať ich a tiež odpovedať na otázky občanov, povedal pre TASR predseda SSSCR Marián Bilačič.
Akcia má názov Bezplatne prehliadka miest. Podľa zostaveného harmonogramu sa v prvý deň víkendu rozbehne séria sprievodcovských popoludní o 14. h v 12 mestách, ktorými sú Bardejov, Banská Bystrica, Bratislava, Dolný Kubín, Košice, Levoča, Martin, Nitra, Prešov, Rožňava, Skalica a Trnava. Iba v mestách Trenčín a Banská Štiavnica sprievodcovia nastúpia k skupinám občanov o 9. a 10. h, spresnil.
Účastníci v Banskej Štiavnici uvidia archeologickú lokalitu Glanzenberg nad mestom, v Bratislave to bude jedinečné Podhradie a v Košiciach Dóm sv. Alžbety a kaplnky svätého Michala. Nitra pripravila štyri okruhy prehliadky vrátane Synagógy, Zoborských vrchov a Vazilovej veže, pričom sprievodcami budú študenti Univerzity Konštantína Folozofa.
Bilačič očakáva, že v rámci akcií 23. februára bude účasť minimálne na úrovni roka 2007, key si prišlo výklad 68 sprievodcov vypočuť 1281 návštevníkov.
V kalendári je 21. február od roku 1985 vyznačený ako Svetový deň turistických sprievodcov. Na tento deň pripadá výročie založenia Svetovej federácie asociácie turistických sprievodcov (WFTGA) ako profesijného odborného združenia sprievodcov.
Popri prezentácii a popularizácii svojej práce v laickej verejnosti sú turistickí sprievodcovia v istom zmysle aj veľvyslanci miest, regiónov a krajín. Mnohí sa venujú práci so zahraničnými návštevníkmi a dovolenkármi. WFTGA preto prišla v roku 1990 s myšlienkou, že obyvateľom miest, v ktorých sprievodcovia žijú a pracujú, ponúkne približne v deň jej založenia možnosť spoznať mesto s bezplatným výkladom sprievodcu.